Ich han selken trost besvnnen
Ich han selken trost besvnnen
wunnen svnnen glich ist si gestalt·
dv́ mir tůt min leit verswinden·
binden· swinden· můt kan ir gewalt·
ia ist ir guͤte mer dan tusent valt·
si kan frúnde trost bewisen·
grisen wisen· machen froͤiden balt·

Ich han leides vil ver wunden·
swunden· wunden· mir dv́ minne schǒs·
do si mich mit blanken armen·
warmen· armen· leides mich zv̊ ir beslos·
ich wart hoher froͤiden hus genos·
do mir gab dv́ gar gehúre·
stúre· húre· das min wunne entspros·

Svs mag ich in froͤiden ringen·
twingen· ringen· si kan hohen pin·
dv́ mir wont in minem můte·
hůte můte· mich der vrǒwen min·
die mir zúchten want ir múndelin·
Ja kan ir vil zartlich lachen·
machen· lachen· in ir ǒgen schrin·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse